Up-317/05
Natisni
Opravilna št.:
Up-317/05
Datum odločitve:
9. 6. 2006
ECLI:
ECLI:SI:USRS:2006:Up.317.05
Akt:
Ustavna pritožba zoper sklep Višjega delovnega in socialnega sodišča št. Pdp 1712/2004 z dne 17. 2. 2005
Izrek:
Ustavna pritožba zoper sklep Višjega delovnega in socialnega sodišča št. Pdp 1712/2004 z dne 17. 2. 2005 se ne sprejme.
Evidenčni stavek:
Pritožnik zatrjuje kršitev 22. člena Ustave. Vendar te kršitve z navedbami, da je sodišče v drugi zadevi ob upoštevanju iste pravne podlage in ugotovitvi identičnega dejanskega stanja odločilo drugače kot v zadevi, v zvezi s katero je predlagal obnovo postopka, v tem postopku presoje ne more utemeljiti. Predmet presoje v obravnavanem primeru je namreč odločitev o dovolitvi obnove, ki bi pomenila kršitev načela enakosti le v primeru, če bi višje sodišče z izpodbijanim sklepom odločilo drugače kot sicer odloča o dovolitvi obnove v podobnih ali enakih primerih. Tega pa pritožnik niti ne zatrjuje.
Geslo:
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
5.2 - Temeljne pravice - Enakost (14.2).
5.3.13.18 - Temeljne pravice - Državljanske in politične pravice - Procesna jamstva, pravica do obrambe in poštenega sojenja (19, 20, 21, 22, 23, 24, 25, 26, 27, 28, 29, 30, 31) - Enakost orožij (22, 14).
Pravna podlaga:
Člen 14.2, 22, Ustava [URS] 
Člen 55.2.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
8. 4. 2005
Vrsta odločitve:
sklep
Vrsta rešitve:
nesprejem ustavne pritožbe
Dokument:
US26205
Dokument v PDF obliki:
Up-317-05.pdf
114 KB
Prenesite datoteko
Up-317/05-7
9. 6. 2006
SKLEP
Ustavno sodišče je v postopku za preizkus ustavne pritožbe A. A. iz Ž., ki ga zastopa B. B., odvetnica v Z., na seji senata dne 23. maja 2006 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba zoper sklep Višjega delovnega in socialnega sodišča št. Pdp 1712/2004 z dne 17. 2. 2005 se ne sprejme.
Obrazložitev
1. Z izpodbijanim sklepom je Višje delovno in socialno sodišče zavrnilo pritožbo zoper sklep sodišča prve stopnje, s katerim je bil zavržen (pravilno zavrnjen) pritožnikov predlog za obnovo postopka. Strinjalo se je s stališčem sodišča prve stopnje, da spremenjena sodna praksa ne predstavlja obnovitvenega razloga po 9. in 10. točki 394. člena Zakona o pravdnem postopku (Uradni list RS, št. 26/99 in nasl. – ZPP).
2. Zoper sklep Višjega delovnega in socialnega sodišča vlaga pritožnik ustavno pritožbo. Zatrjuje kršitev drugega odstavka 14. člena in 22. člena Ustave. Višje delovno in socialno sodišče naj bi ju storilo s tem, da kljub pravnomočni sodbi, ki je bila izdana v identični zadevi, kot je zadeva, v zvezi s katero je pritožnik predlagal obnovo postopka, ni dovolilo obnove postopka.
3. Pravica iz 22. člena Ustave, ki je v sodnih postopkih poseben izraz načela enakosti pred zakonom iz drugega odstavka 14. člena Ustave, zagotavlja ustavna procesna jamstva. Vendar v tem postopku presoje kršitve teh ustavnih jamstev ni mogoče utemeljiti s trditvijo, da je sodišče v drugi zadevi ob upoštevanju iste pravne podlage in ugotovitvi identičnega dejanskega stanja odločilo drugače kot v zadevi, v zvezi s katero je predlagal obnovo postopka. Predmet presoje v obravnavanem primeru je namreč odločitev o dovolitvi obnove, ki bi pomenila kršitev načela enakosti le v primeru, če bi Višje delovno in socialno sodišče z izpodbijanim sklepom odločilo drugače, kot sicer odloča (o dovolitvi obnove) v podobnih ali enakih primerih. Tega pa pritožnik niti ne zatrjuje.
4. Ker očitno ne gre za kršitve človekovih pravic ali temeljnih svoboščin, kot jih zatrjuje pritožnik, Ustavno sodišče ustavne pritožbe ni sprejelo v obravnavo.
5. Senat Ustavnega sodišča je sprejel ta sklep na podlagi prve alineje drugega odstavka 55. člena Zakona o Ustavnem sodišču (v nadaljevanju ZUstS) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan